Venezuela pas votës për asamblenë kushtetuese
Maduro deklaron fitore në referendum, opozita akuzon për manipulim vote
Presidenti i Venezuelës, Nicolas Maduro e ka deklaruar si plotësisht të suksesshme votën e djeshme për hartimin e një kushtetute të re, megjithë këmbënguljen e opozitës se kjo masë është një hap tjetër drejt vendosjes së një diktature socialiste në këtë vend të Amerikës së Jugut. Vota e djeshme është kritikuar gjerësisht nga vendet perëndimore si një akt që minon të drejtën për vetëvendosje të venezuelianëve. Nicolas Maduro iu drejtua sot vendit me tone triumfi, pasi deklaroi se përpjekja për të krijuar një asamble kushtetuese kishte marrë një mbështetje të qartë në votën e djeshme: tha Presidenti Maduro. Nicolas Maduro ndodhej sot në Karakas ku po festonte fitoren në votën e djeshme. Sipas Këshillit Kombëtar Elektoral, mbi 8 milionë vetë votuan për t’i dhënë partisë socialiste në pushtet autoritetet thuajse të pakufizuar për të ngritur asamblenë kushtetuese. Shifrat zyrtare tregojnë një pjesëmarrje thuajse dy herë më të lartë se ç’kishin parashikuar opozita apo ekspertët e pavarur. tha presidentja e Këshillit Kombëtar Elektoral. Shifrat zyrtare u përcollën me tallje dhe komente përbuzëse nga pjesëtarët e opozitës që besojnë se pjesëmarrja ishte tek 2-3 milionë votues. tha Henry Ramos Allup, një ndër udhëheqësit e opozitës. Ai shtoi se populli venezuelian nuk do të dorëzohet. Një numër vendesh, ndër to Shtetet e Bashkuara, Argjentina, Kanadaja, Kolumbia, Meksika, Spanja dhe Britania kanë thënë se nuk do ta njohin votimin e djeshëm. Departamenti amerikan i Shtetit tha se referendum i së dielës “minoi të drejtën e popullit venezuelian për vetëvendosje”. Heather Nauert, zëdhënëse në Departamentin e Shtetit tha se Shtetet e Bashkuara do të vazhdojnë të ndërmarrin “masa të vendosura kundër arkitektëve të autoritarizmit në Venezuelë... si rezultat i këtyre votimeve problematike”. Administrata e Presidentit Trump ka vënë sanksione ekonomike ndaj një numër anëtarësh të lartë të administratës Maduro. Opozita venezueliane ka bërë thirrje për vazhdimin e protestave. Më shumë se 120 vetë kanë gjetur vdekjen gjatë protestave të organizuara në katër muajt e fundit.